'ঢাকা-দিল্লিকে সতর্ক করলেন ডোনাল্ড লু'
ঢাকা-দিল্লিকে সতর্ক করলেন ডোনাল্ড লু- সমকাল পত্রিকার প্রথম পাতার খবর এটি। এতে বলা হয়েছে, যুক্তরাষ্ট্রের দক্ষিণ ও মধ্য এশিয়া বিষয়ক সহকারী পররাষ্ট্রমন্ত্রী ডোনাল্ড লু মিয়ানমার ইস্যু নিয়ে বাংলাদেশ ও ভারতে সতর্ক করেছেন।
তিনি মনে করেন, রোহিঙ্গা সংকট ও মিয়ানমারে চলমান অস্থিরতার কারণে দেশটির নিরাপত্তা পরিস্থিতি আরো খারাপ হতে পারে এবং প্রতিবেশী দেশগুলোতে এর প্রভাব অব্যাহত থাকবে।
ডোনাল্ড লু মনে করেন, মিয়ানমার পরিস্থিতির শিগগিরই উন্নতি হচ্ছে না। এ কারণে বাংলাদেশ ও ভারতের জন্য যে শরণার্থী সংকট ও নিরাপত্তা সমস্যা তৈরি হচ্ছে, তা সামনে আরো গভীর হতে পারে।
ওয়াশিংটনের থিঙ্কট্যাঙ্ক ইউএস ইন্সটিটিউট অব পিসে প্রেসিডেন্ট জো বাইডেন প্রশাসনের ইন্দো-প্যাসিফিক কৌশলের দুই বছর পূর্তি উপলক্ষ্যে এক অনুষ্ঠানে এসব কথা বলেন মি. লু।
তিনি বলেন, “আমি বাংলাদেশ, সেখানে থাকা রোহিঙ্গা শরণার্থী ও মিয়ানমারের অস্থিরতা এই অঞ্চলের জন্য কীভাবে প্রভাব ফেলতে পারে-তা নিয়ে অনেক সময় ব্যয় করেছি।”
“আমাদের সতর্ক থাকতে হবে এবং এই অঞ্চলে আমাদের অংশীদারদের, বিশেষ করে বাংলাদেশ ও ভারতকে সমর্থন করতে হবে, যাতে তারা তাদের দেশের অভ্যন্তরে অস্থিতিশীলতা বাড়তে না দিয়ে এই চ্যালেঞ্জগুলো মোকাবিলা করতে পারে।”
মানবজমিন পত্রিকার শিরোনাম, মার্কিন কর্মকর্তাদের সিরিজ সফর নিয়ে  আলোচনা।
এই খবরে বলা হয়েছে, বাংলাদেশে সিরিজ সফরে আগ্রহী মার্কিন পররাষ্ট্র দপ্তর  ও জাতীয় নিরাপত্তার সঙ্গে যুক্ত দায়িত্বশীল কর্মকর্তারা। চলতি মাসের তৃতীয় সপ্তাহ থেকে সফরগুলো শুরু করতে চায় ওয়াশিংটন।
পররাষ্ট্র মন্ত্রণালয়ের একাধিক কর্মকর্তার বরাত দিয়ে এই খবরে বলা হয়েছে, তবে চলতি মাসে কোন কোন কর্মকর্তা বাংলাদেশ সফর করবেন তা এখনো চূড়ান্ত হয়নি।
ওয়াশিংটনের একাধিক সূত্রের বরাত দিয়ে বলা হয়েছে, সফরসূচির অনেক কিছু এখনো চূড়ান্ত না হলেও চলতি মাসের শেষ সপ্তাহে মার্কিন উপ-সহকারী পররাষ্ট্রমন্ত্রী আফরিন আক্তার ঢাকা সফর করতে পারেন এমন ধারণা দেয়া হয়েছে। কাছাকাছি সময়ে যুক্তরাষ্ট্রের ন্যাশনাল সিকিউরিটি কাউন্সিলের দক্ষিণ এশিয়া দেখভালের দায়িত্বপ্রাপ্ত একজন কর্মকর্তাও সফর করতে পারেন বলে আভাস মিলেছে।
এছাড়া দক্ষিণ এশিয়া বিষয়ক মার্কিন সহকারী পররাষ্ট্রমন্ত্রী ডোনাল্ড লু’ও বাংলাদেশ সফরে আগ্রহী। তবে সেটি কবে তা এখনো জানা যায়নি।
কূটনৈতিক সূত্রের বরাত দিয়ে বলা হয়, বাংলাদেশের ঘনিষ্ঠ প্রতিবেশী মিয়ানমারের অভ্যন্তরীণ সংঘাত যুদ্ধে রূপ নেয়া, সীমান্ত পরিস্থিতি অস্থিতিশীল হয়ে ওঠা, ফের রোহিঙ্গাদের  বাস্তুচ্যুতির আশঙ্কা তথা দক্ষিণ এশিয়ার নিরাপত্তা নিয়ে আচমকা উদ্বেগ তৈরির প্রেক্ষাপটে ঢাকার সঙ্গে ঘনিষ্ঠতা বাড়াতে সক্রিয় হয়ে উঠেছে ওয়াশিংটন। এরই ধারাবাহিকতায় এই সফর এবং তা নিয়ে আলোচনা শুরু হয়েছে।
সংবাদ পত্রিকার শিরোনাম নাফ নদী হয়ে অনুপ্রবেশের অপেক্ষায় হাজারও রোহিঙ্গা।
স্থানীয় মাঝি ও জেলেদের বরাত দিয়ে এই খবরে বলা হয়েছে, মিয়ানমারের সাগরের তীরে হাজার হাজার রোহিঙ্গার অবস্থান দেখা গেছে। কমপক্ষে ২০ থেকে ২৫টি রোহিঙ্গা বোঝাই নৌকা দেখা যায়। সেসব নৌকায় করে তারা এই পারে ঢোকার চেষ্টা করে যাচ্ছে। কিন্তু বিজিবি ও কোস্টগার্ডের ভয়ে তারা অনুপ্রবেশ করতে পারছে না।
ইতোমধ্যে কক্সবাজারের টেকনাফের শাহপরীর দ্বীপের জেটি হয়ে আসা ৫ রোহিঙ্গাকে মিয়ানমারে ফেরত পাঠিয়েছে বিজিবি। সকালে জেটি ঘাট থেকে তাদের ফেরত পাঠানো হয় বলে সূত্রে জানা গেছে। তবে বিজিবির পক্ষ থেকে এ নিয়ে আনুষ্ঠানিকভাবে কোনো বক্তব্য পাওয়া যায়নি।
বিজিবির টেকনাফ ২ ব্যাটালিয়নের অধিনায়ক লেফটেন্যান্ট কর্নেল মো. মহিউদ্দিন আহমেদের বরাত দিয়ে বলা হয়, সীমান্তে বিজিবির সদস্যরা সর্বোচ্চ সতর্কের পাশাপাশি সীমান্ত এলাকায় বিজিবির টহল জোরদার করা হয়েছে। সার্বক্ষণিক স্পিডবোট যোগে টহল দেয়া হচ্ছে। কোনো অনুপ্রবেশকারীকে ঢুকতে দেয়া হবে না।
দেশ রূপান্তর পত্রিকার প্রধান শিরোনাম, ‘একাই একশ’ নীতিতে আ.লীগ। এই খবরে বলা হয়েছে, বিগত সরকারে ১৪ দলীয় জোটের শরিক দলগুলোকে এবার সংসদে ভাগ দেওয়া হয়নি। বরং এবার সরকারে ও সংসদে দলকেই গুরুত্ব দিয়েছেন আওয়ামী লীগ সভাপতি ও প্রধানমন্ত্রী শেখ হাসিনা। সংসদে সংরক্ষিত মহিলা আসনে দলের নারী নেতৃত্ব মনোনয়ন দিয়ে প্রমাণ করেছেন দলনির্ভর চলা শুরু করেছেন তিনি।
আওয়ামী লীগের নেতৃত্বে গঠিত পাঁচটি সরকার পর্যালোচনা করলেও দাঁড়ায় দলটি জোট-মহাজোট সঙ্গীদের বাদ দিয়ে নিজেদের শক্তিনির্ভর সরকার গঠন করেছে এবার। একইভাবে সংসদেও নিজেদের একচ্ছত্র নিয়ন্ত্রণ প্রতিষ্ঠা করেছে।
কেন জোটসঙ্গীদের সরকারে এবারও রাখা হয়নি, সে বিষয়ে আওয়ামী লীগের নীতিনির্ধারণী পর্যায় ও রাজনৈতিক বিশ্লেষকরা দেশ রূপান্তরকে বলেন, প্রধানমন্ত্রী শেখ হাসিনা মনে করেছেন আওয়ামী লীগ দলনির্ভর হয়ে ওঠার মোক্ষম সময় এখনই। তারা বলেন, ‘খামাখা টানতে যাব কেন’ এ নীতি অনুসরণ করেছেন টানা চারবারের প্রধানমন্ত্রী শেখ হাসিনা।
নয়া দিগন্ত পত্রিকার শিরোনাম, বান্দরবানে কেএনএফের তাণ্ডব। এতে বলা হয়েছে, বান্দরবানের রুমা ও থানচি উপজেলায় কুকিচিন ন্যাশনাল ফ্রন্ট বা কেএনএফ রবিবার সকাল থেকে সব ধরনের গাড়ি চলাচল বন্ধ করে দেয়।
কেএনএফের হামলায় রুমায় আহত হয়েছেন এক পরিবহন শ্রমিকসহ দু’জন। অন্য দিকে থানচিতে একটি ট্রাকে আগুন ধরিয়ে দেয়া হয়।
এছাড়া বগা লেক সড়কে বেশ কয়েকজন পর্যটককে আটক করে মারধর করা হয়।
স্থানীয়রা জানিয়েছেন, গত ১৩ ফেব্রুয়ারি সচেতন নাগরিক সমাজের ব্যানারে আয়োজিত একটি বিক্ষোভ মিছিল থেকে রুমায় বম সম্প্রদায়ের বসতবাড়িতে হামলা ও ভাঙচুরের ঘটনাকে কেন্দ্র করে উত্তেজনায় কেএনএফ গতকাল রুমা ও থানচি উপজেলায় সব ধরনের যান চলাচল বন্ধ করে দেয়।
এই দুই উপজেলায় আগের দিন যারা বেড়াতে এসেছিলেন সেসব পর্যটক আটকা পড়েন। পরে তাদের সেনাবাহিনী ও পুলিশের সহযোগিতায় নিরাপত্তা দিয়ে বান্দরবান শহরে নিয়ে আসা হয়।
কেএনএফের তাণ্ডবে রুমা ও থানচি উপজেলায় বিকাল পর্যন্ত উত্তেজনা ছিল।
পুলিশ সুপার সৈকত শাহীন জানিয়েছেন, অপ্রীতিকর ঘটনা এড়াতে উপজেলায় পুলিশ ও সেনাবাহিনীর টহল বাড়ানো হয়।
দৈনিক ইত্তেফাকের প্রধান শিরোনাম, ফের ভাঙনের পথে জাপা। এই খবরটিতে বলা হয়েছে, দশম জাতীয় সংসদ নির্বাচনকে কেন্দ্র করে জাতীয় পার্টির নেতাকর্মীদের বৃহদাংশের ক্ষোভ-অসন্তোষের পটভূমিতে নতুন করে সামনে এসেছেন দলটির প্রধান পৃষ্ঠপোষক রওশন এরশাদ।
গত ২৮ জানুয়ারি তিনি নিজেই নিজেকে দলের চেয়ারম্যান ঘোষণা করার পর আগামী ৯ মার্চ দলের জাতীয় কাউন্সিল করারও ঘোষণা দিয়েছেন।
গতকাল রবিবার সকালে রাজধানীর গুলশানে নিজ বাড়িতে এক সংবাদ সম্মেলনে ৯ মার্চ কাউন্সিল করার অনড় অবস্থান জানান দেন রওশন। এই সংবাদ সম্মেলনে তার সাথে ছিলেন জাপার সাবেক কো-চেয়ারম্যান কাজী ফিরোজ রশীদ এবং ঢাকা মহানগর দক্ষিণ জাপার সভাপতি সৈয়দ আবু হোসেন বাবলা।
সাতই জানুয়ারির নির্বাচনের পর থেকেই কাজী ফিরোজ রশীদ ও বাবলা প্রত্যক্ষ-পরোক্ষভাবে বিক্ষুব্ধদের কাতারে থাকলেও এতদিন রওশন-বলয়ে তারা দুজন প্রকাশ্যে আসেননি। গতকালই প্রথম প্রকাশ্য অনুষ্ঠানে এলেন তারা।
জাপার দায়িত্বশীল নেতাদের মতে, সংসদ নির্বাচনকে কেন্দ্র করে দলে সৃষ্ট এই বিভক্তি শেষ পর্যন্ত আরেক দফা ভাঙনের মুখে ফেলতে পারে জাপাকে।
এদিকে রওশনের কাউন্সিল ডাকার বিষয়ে জাপা মহাসচিব মুজিবুল হক চুন্নু সাংবাদিকদের বলেন, “আমরা আমাদের দলের কোনো কাউন্সিল ডাকিনি। বাইরের কে কাউন্সিল ডাকল না ডাকল, তার সঙ্গে আমাদের কোনো সম্পর্ক  নেই। ওনারা দল করতে পারেন, ১০টা কাউন্সিল করতে পারেন, ১০টা কমিটিও করতে পারেন, সেটা ওনাদের বিষয়। এর সঙ্গে জাপার কোনো সম্পর্ক নেই।”
নিউ এইজ পত্রিকার শিরোনাম, ‘Mafia reigns over medical sector: HC’ অর্থাৎ চিকিৎসা খাতের উপর রাজত্ব করছে মাফিয়া। এতে বলা হয়েছে, রবিবার হাইকোর্ট বলেছে, চিকিৎসায় অবহেলার ইস্যুটি গুরুত্ব সহকারে খতিয়ে দেখা হবে কারণ বিশ্বের অন্যান্য দেশের মতো বাংলাদেশেও চিকিৎসা খাতে মাফিয়ারা সক্রিয় হয়ে উঠেছে।
আইনজীবী শিশির মনিরের দায়ের করা একটি পিটিশনের শুনানিতে বিচারপতি মুস্তাফা জামান ইসলাম এবং বিচারপতি মো. আতাবুল্লাহ এই মন্তব্য করেন। পিটিশনে, দেশের চিকিৎসায় অবহেলার ১০০টি ঘটনায় তদন্ত করতে স্বাস্থ্য বিশেষজ্ঞদের সমন্বয়ে একটি স্বতন্ত্র কর্তৃপক্ষ প্রতিষ্ঠায় আদালতের নির্দেশনা চাওয়া হয়।
আগামী ২০শে ফেব্রুয়ারি এই পিটিশনের পরবর্তী শুনানির দিন ধার্য করা হয়েছে।
ইউনাইটেড হাসপাতাল লিমিটেডের বাড্ডা শাখায় খতনা করানোর সময় জটিলতার জেরে গত সাতই জানুয়ারি পাঁচ বছর বয়সী আয়ান আহমেদ নাম এক শিশুর মৃত্যুর পর পাঁচ কোটি টাকার ক্ষতিপূরণ চেয়ে দায়ের করা একটি রিট পিটিশনের শুনানির সময় চিকিৎসায় অবহেলার ইস্যুটি সামনে আসে।
গত ৯ই জানুয়ারি যৌথভাবে এই রিট পিটিশনটি দায়ের করেন আইনজীবী এবিএম শাহজাহান আকন্দ মাসুম এবং আয়ান আহমেদের বাবা শামিম আহমেদ।
এর আগে গত ২৯শে জানুয়ারির শুনানিতে আয়ানের মৃত্যুর বিষয়ে স্বাস্থ্য অধিদপ্তরের মহাপরিচালকের জমা দেয়া তদন্ত প্রতিবেদনকে ‘আইওয়াশ’ বলে উল্লেখ করে উচ্চ আদালত।
বণিক বার্তার খবর, সরকারের বৈদেশিক ঋণ পরিশোধ গত ১৫ বছরে ২৬ বিলিয়ন আগের ৩৬ বছরে ১৬ বিলিয়ন ডলার।
এতে বলা হয়েছে, ২০০৮-০৯ থেকে ২০২২-২৩ অর্থবছর পর্যন্ত সরকার বৈদেশিক ঋণ ও ঋণের সুদ পরিশোধ করেছে ২৬ দশমিক শূন্য ৯ বিলিয়ন (২ হাজার ৬০৯ কোটি) ডলার।
স্বাধীনতার পর ১৯৭৩-৭৪ থেকে ২০০৭-০৮ অর্থবছর পর্যন্ত ৩৬ বছরে পরিশোধ করেছে প্রায় ১৬ দশমিক ১ বিলিয়ন (প্রায় ১ হাজার ৬১০ কোটি) ডলার।
অর্থনৈতিক সম্পর্ক বিভাগের পরিসংখ্যান অনুযায়ী, গত দেড় দশকে সরকারকে বৈদেশিক ঋণের অর্থ পরিশোধ করতে হয়েছে আগের ৩৬ বছরের তুলনায় ৬২ শতাংশ বেশি।
গত অর্থবছরে রেকর্ড সর্বোচ্চ পরিমাণ ঋণ ও ঋণের সুদ পরিশোধ করেছে সরকার। এ সময় শুধু মধ্যম ও দীর্ঘমেয়াদি ঋণ বাবদ পরিশোধ করতে হয়েছে আড়াই বিলিয়ন ডলারের বেশি। আর আন্তর্জাতিক মুদ্রা তহবিল (আইএমএফ) ও রাষ্ট্রায়ত্ত বিভিন্ন প্রতিষ্ঠানের স্বল্পমেয়াদি ঋণ যুক্ত করে তা দাঁড়িয়েছে সাড়ে ৩ বিলিয়ন ডলারের বেশি।
বিশেষজ্ঞদের আশঙ্কা, আগামী দুই-তিন বছরের মধ্যে সরকারের বৈদেশিক ঋণ পরিশোধ সাড়ে ৪ থেকে সাড়ে ৫ বিলিয়ন ডলার ছাড়িয়ে যেতে পারে। সেক্ষেত্রে রাজস্ব ও রেমিট্যান্সসহ বৈদেশিক মুদ্রা আহরণ না বাড়াতে পারলে এসব ঋণ সামষ্টিক অর্থনীতিতে বড় ধরনের চাপের কারণ হয়ে উঠতে পারে।
এলাকার উন্নয়নে প্রত্যেক সংসদ সদস্যরা পাবেন ২০ কোটি টাকা- এমন সংবাদ শিরোনাম করেছে দৈনিক ইত্তেফাক।
এতে বলা হয়েছে, স্থানীয় সরকার, পল্লী উন্নয়ন ও সমবায়মন্ত্রী তাজুল ইসলাম জানিয়েছেন, সংসদ সদস্যদের নিজ নিজ এলাকার উন্নয়নের অঙ্গীকার পূরণের জন্য ২০ কোটি টাকা বরাদ্দ রয়েছে।
জাতীয় সংসদের প্রশ্নোত্তর পর্বে একথা বলেন তিনি।
তিনি বলেন, “সংসদ সদস্যরা নিজ নিজ এলাকার উন্নয়নের জন্য মানুষের কাছে অনেক অঙ্গীকার করেন, এটাই স্বাভাবিক। সেসব অঙ্গীকার পূরণ করার জন্য এমপিদের যেমন আগ্রহ, তেমনই প্রধানমন্ত্রী বিষয়টি অত্যন্ত আন্তরিকভাবে অনুধাবন করেছেন বলে প্রত্যেক এমপির নির্বাচনী এলাকায় এরইমধ্যে পাঁচ বছর মেয়াদের জন্য ২০ কোটি টাকা দেওয়ার একটি প্রকল্প প্রণয়ন করেছেন। এটি চলমান।”
এ প্রকল্প শেষ হলে বা এমপিদের নির্বাচনি এলাকার উন্নয়ন ও অঙ্গীকার পূরণে আবারও নতুন করে প্রকল্প নেওয়ার কথা বিবেচনা করা হবে বলে জানান মন্ত্রী।

Summary Not Found